हम डालते हैं एक नजर उन कलाकारों पर, जिनके साथ रेखा के रिश्ते बने और चर्चा में आए। रेखा की पहली हिंदी फिल्म थी ‘सावन भादो’। सांवली और मोटी दिखने वाली रेखा की यह फिल्म हिट साबित हुई और इसके गीत भी। इस फिल्म के हीरो थे नवीन निश्चल। दोनों ने साथ काम क्या किया, एक रिश्ता बना। बाद में दोनों ने कई फिल्में साथ कीं, तो दोनों की दोस्ती की खबर भी फैली। यह रेखा की पहली प्रेम कहानी थी। इसी क्रम में एक फिल्म आई ‘दो शिकारी’, जिसमें रेखा के हीरो थे विश्वजीत। इसी फिल्म के लिए रेखा ने पहली बार किस सीन दिया था। यह बात तब रातोंरात चर्चा में आ गई, जब तस्वीर एक मशहूर फिल्मी पत्रिका के कवर पर छप गई। कहा जाता है कि अभिनेता विश्वजीत इस बात से बेहद खुश थे, लेकिन रेखा इस सीन को करने के बाद बेहोश हो गई थीं। दरअसल, वे इस सीन के लिए तैयार नहीं थीं, लेकिन फिल्म की जरूरत का वास्ता दिया गया, तो उन्हें यह सीन करना पड़ा। इस फिल्म के बाद रेखा का नाम विश्वजीत के साथ जुड़ा और यह बात लोगों के बीच आ गई कि दोनों साथ काफी समय बिता रहे हैं। इससे नवीन निश्चल आहत हुए। उन्होंने रेखा से दूरी बना ली, पर कुछ ही समय बाद विश्वजीत रेखा से भी दूर हो गए। इसकी वजह बने विनोद मेहरा।